text: 80 grams | Comunicació literària: Notícia :: Tria Llibres, una editorial del segle XXI
  Notícia :: Tria Llibres, una editorial del segle XXI
  Davant de la incertesa que viu el sector editorial, la millor sortida són les idees noves. És el que van fer Guillem D'efak i Miquel Tuson dos amics que un dia van imaginar l'editorial ideal del segle XXI, una editorial on els llibres apareguessin en diversos formats (paper, ebook, audiobook), fent la impressió a demanda, sense distribuïdora pel mig i amb punts de venda a internet. El resultat va ser Tria Llibres, nascuda a finals del 2009, i que aquest vespre presenta quatre títols nous.
  En total l'Editorial Tria té 9 llibres al seu catalèg. En va presentar cinc coincidint amb la seva inauguració el desembre de 2009: 'Paraules a la corda fluixa' de Jesús Tusón, 'Constitucionalisme a Catalunya' d'Héctor López Bofill, 'El cop de la Bala / A joc de daus' de Josep Lluís Roig, 'El poder i la fortor' de Jaume J. Pons, Pau Vadell i Joan Tomàs Martínez, i 'Memòria fòssil' de Bernat Nadal.
  Aquest vespre en presenta quatre més amb novetats molt interessants. Publiquen el primer llibre que s'edita en tres formats alhora (paper, electrònic i audiollibre), el recull de poesia 'Vénen turbulències' de Sara Bailac. També publiquen el primer llibre de narrativa del seu catàleg, la novel·la de sis-centes planes 'Conta'm la veritat sobre l'amor' de Santiago Forné. També publiquen el primer títol en una altra llengua, en aquest cas el castellà, 'Los insaciables' de Jacob Grams. Tanca les novetats presentades avui el recull de relats 'IB6123 i altres contes' de Gerard Vilardaga.
  Tria Llibres ven els seus llibres per internet, a través de la plataforma Publidisa (Publicaciones digitales S.A.) i de les webs de les llibreries Amazon, El Corte Inglés i la web mateixa de Tria Llibres. Tria Llibres és una associació que té un centenar d'associats, bona part dels quals es troba a València.